CELEX: 62020CN0095
Language: el
Date: 2020-02-25 00:00:00
Title: Υπόθεση C-95/20: Αίτηση προδικαστικής αποφάσεως την οποία υπέβαλε το Administrativen sad Varna (Βουλγαρία) στις 25 Φεβρουαρίου 2020 — «VARCHEV FINANS» EOOD κατά Komisia za finansov nadzor.

25.5.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 175/4
            
         
      Αίτηση προδικαστικής αποφάσεως την οποία υπέβαλε το Administrativen sad Varna (Βουλγαρία) στις 25 Φεβρουαρίου 2020 — «VARCHEV FINANS» EOOD κατά Komisia za finansov nadzor.
      (Υπόθεση C-95/20)
      (2020/C 175/04)
      Γλώσσα διαδικασίας: η βουλγαρική
      
         Αιτούν δικαστήριο
      
      Administrativen sad Varna
      
         Διάδικοι στην υπόθεση της κύριας δίκης
      
      
         Αναιρεσείουσα:«VARCHEV FINANS» EOOD
      
         Αναιρεσίβλητη: Komisia za finansov nadzor
      
         Προδικαστικά ερωτήματα
      
      
                  1.
               
               
                  Απαιτεί το άρθρο 56, παράγραφος 2, σε συνδυασμό με το άρθρο 72, παράγραφος 2, σε συνδυασμό με το παράρτημα Ι του κατ’ εξουσιοδότηση κανονισμού (ΕΕ) 2017/565 (1) της Επιτροπής, της 25ης Απριλίου 2016, προς συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου, όσον αφορά τις οργανωτικές απαιτήσεις και τους όρους λειτουργίας των επιχειρήσεων επενδύσεων, καθώς και τους ορισμούς που ισχύουν για τους σκοπούς της εν λόγω οδηγίας:
                  
                              —
                           
                           
                              από τις επιχειρήσεις επενδύσεων να τηρούν (επικαιροποιημένο) χωριστό ενιαίο μητρώο (υπό μορφή τράπεζας δεδομένων) με αρχεία σχετικά με την κάθε επιμέρους αξιολόγηση της καταλληλότητας και της συμβατότητας που διενήργησαν για κάθε πελάτη τους, και με το περιεχόμενο που προβλέπεται στο άρθρο 25, παράγραφοι 2 και 3, της οδηγίας 2014/65/ΕΕ και το άρθρο 50 του κατ’ εξουσιοδότηση κανονισμού (ΕΕ) 2017/565 της Επιτροπής, της 25ης Απριλίου 2016;
                              Ή αρκεί οι επιχειρήσεις επενδύσεων να έχουν στη διάθεσή τους τα ανωτέρω στοιχεία τα οποία να επισυνάπτονται στο αρχείο [κατά λέξη στη βουλγαρική: φάκελο, ντοσιέ] του εκάστοτε πελάτη κατά το άρθρο 25, παράγραφος 5, της οδηγίας 2014/65/ΕΕ, καθώς και να αποθηκεύονται με τρόπο προσβάσιμο για μελλοντική εξέταση από την αρμόδια αρχή, και με μορφή και τρόπο που ικανοποιούν τα κριτήρια του άρθρου 72, παράγραφος 1, του κατ’ εξουσιοδότηση κανονισμού;
                           
                        
            
                  2.
               
               
                  Απαιτεί το άρθρο 72, παράγραφος 2, σε συνδυασμό με το παράρτημα Ι του κατ’ εξουσιοδότηση κανονισμού (ΕΕ) 2017/565 της Επιτροπής, της 25ης Απριλίου 2016, προς συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου, όσον αφορά τις οργανωτικές απαιτήσεις και τους όρους λειτουργίας των επιχειρήσεων επενδύσεων, καθώς και τους ορισμούς που ισχύουν για τους σκοπούς της προαναφερόμενης οδηγίας:
                  
                              —
                           
                           
                              από τις επιχειρήσεις επενδύσεων να τηρούν (επικαιροποιημένο) χωριστό ενιαίο μητρώο (υπό μορφή τράπεζας δεδομένων) με αρχεία σχετικά με τις πληροφορίες που παρασχέθηκαν σε κάθε πελάτη ως προς τα κόστη και τις επιβαρύνσεις, και με το περιεχόμενο που προβλέπεται στο άρθρο 45 του κατ’ εξουσιοδότηση κανονισμού (ΕΕ) 2017/565 της Επιτροπής, της 25ης Απριλίου 2016;
                              Ή αρκεί οι επιχειρήσεις επενδύσεων να έχουν στη διάθεσή τους τα ανωτέρω στοιχεία τα οποία να επισυνάπτονται στο αρχείο [κατά λέξη στη βουλγαρική: φάκελο, ντοσιέ] του εκάστοτε πελάτη κατά το άρθρο 25, παράγραφος 5, της οδηγίας 2014/65/ΕΕ, καθώς και να αποθηκεύονται με τρόπο προσβάσιμο για μελλοντική εξέταση από την αρμόδια αρχή, και με μορφή και τρόπο που ικανοποιούν τα κριτήρια του άρθρου 72, παράγραφος 1, του κατ’ εξουσιοδότηση κανονισμού;
                           
                        
            
         (1)  EE 2017, L 87, σ. 1.